Die Pos | Sport | Warries maak hul nuwe hoof trots
23 February 2018 l Andries van der Heyde l Views: 177 l 24 days ago
Die Warries se interhoërspan is reg om hul beste by die 55ste Bosveld-interhoër te lewer. Op die foto is van die skool se topatlete wat deelneem. Voor is Mary-Lee van Eck, Francis de Jonge, Thilize van der Heever en Boitsheko Moeng. In die middel is Carlin Schabort, Izanne van Schoor, Martonette Jansen van Rensburg, Andrea Themistocleous en Angelic Louw. Agter is Monique Brent-Meek, KT Sono, Ofentse Mokwena, Henrique Huisamen, MJ Botha en Lehlogonolo Mokwena.
Die 55ste Bosveld-interhoër vind op Saterdag 24 Februarie by Hoërskool Ellisras in Lephalale plaas en Hoërskool Warmbad se atlete en sangers is reg vir aksie.
Volgens Paul Liddle, Hoërskool Warmbad se hoof, is die interhoër ’n belangrike kompetisie en hy verwag dat elke Warrie-atleet sy of haar eie afstand, tyd en hoogte sal verbeter.
“Dit gaan nie vir my oor welslae en of ons die interhoër wen nie. As ons wen, is dit ’n bysaak wat fantasties sal wees, maar dit gaan oor persoonlike bestes wat behaal word,” het hy gesê. “Ons sangatlete berei hard voor. Hulle is positief en werk mooi saam. Ek is baie trots en opgewonde oor Saterdag se byeenkoms.
Die Warries het 111 atlete vir Saterdag se byeenkoms ingeskryf en die res van die skool gaan hulle vanuit die paviljoene aanmoedig.
Die Warries wat veral dopgehou kan word, is Martonet Janse van Rensburg (o.19) wat aan die 100 m en 200 m sal deelneem.
Sy het reeds 748 punte in die 100 m en 593 punte in die 200 m op die Absa-punteleer verower.
In die o.17-afdeling neem Monique Brent-Meek in die 100 m (561 punte) deel, KT Sono aan die 400 m-hekkies en 110 m hekkies (572 en 673 punte) en Ofentse Mokwena in gewigstoot en skyfwerp (887 en 696 punte).
Vir die o.16’s sal Izanne van Schoor in die verspring (639 punte), Andrea Themistoc-leous aan die 200 m (553 punte) en Henrique Huisamen aan gewigstoot (772 punte) tydens die interhoër deelneem.
Die atlete wat die voortou by die o.15’s neem, is Mary-Lee van Eck (gewigstoot, puntetelling van 751), Thilize van der Heever (400 m, 634 punte), Carlin Schabort spiesgooi, 651 punte) en Angelic Louw (skyfwerp, 200 m-, 300 m hekkies, met onderskeidelike puntetellings van 678, 586 en 627).
Die nuwelinge van die skool wat in die o.14-afdeling deelneem, is Francis de Jonge wat aan die 300 m-hekkies (682 punte) en die 90 m-hekkies (636 punte) deelneem, met Boitsheko Moeng wat aan hoogspring (853 punte), MJ Botha ook aan hoogspring (848 punte) en Lehlogonolo Mokwena in die skyfwerp (900 punte) deelneem.
“Al die atlete en sangers moet dopgehou word,” het Liddle gesê.
* Die skole wat hul beste atlete na die interhoër stuur is Hoërskole Frikkie Meyer, Hans Strijdom, Piet Potgieter, Ben Viljoen, Nylstroom, Warmbad en Ellisras (gasheerskool).
Die hekke open om 05:00 vir die publiek en die gewilde optog begin om 07:00 waarna die opening sal volg. Die byeenkoms begin om 08:45 en die trofeë sal om 17:10 oorhandig word.